**Informatīvais ziņojums**

**par pasākumiem administratīvā sloga samazināšanai platjoslas elektronisko sakaru tīkla attīstībai**

Informatīvais ziņojums ir sagatavots saskaņā ar Ministru kabineta 2012.gada 7.decembra rīkojumu Nr.589 „Par „Nākamās paaudzes platjoslas elektronisko sakaru tīklu attīstības koncepciju 2013. -2020.gadam” apstiprinātās koncepcijas „Nākamās paaudzes platjoslas elektronisko sakaru tīklu attīstības koncepcija 2013.–2020.gadam” (turpmāk – koncepcija) 3.sadaļā doto uzdevumu.

Koncepcijā ir ietverti rīcības virzieni stratēģijas „Eiropa 2020: stratēģija gudrai, ilgtspējīgai un iekļaujošai izaugsmei” pamatiniciatīvā „Digitālā programma Eiropai” noteiktā mērķa - uzlabot Eiropas Savienības iedzīvotāju piekļuvi ātram un īpaši ātram internetam – sasniegšanai. Minētā mērķa sasniegšanai jāveicina platjoslas elektronisko sakaru tīklu izbūve, jo stratēģija paredz līdz 2020. gadam nodrošināt, lai ikvienam ES iedzīvotājam būtu iespēja abonēt interneta piekļuves pakalpojumus ar datu pārraides ātrumu ne mazāku par 30 Mbit/s un 50 % vai vairāk ES mājsaimniecībām abonētu interneta pieslēgumu ar ātrumu ne mazāku par 100 Mbit/s.

Koncepcijā ir iekļauti arī veicamie pasākumi administratīvā sloga samazināšanai platjoslas elektronisko sakaru tīkla attīstībai, kuri ir iestrādāti, vadoties pēc elektronisko sakaru nozares vadošo asociāciju un Latvijas Darba devēju konfederācijas iesniegtajiem priekšlikumiem. Koncepcija paredz, ka Satiksmes ministrija sagatavo iesniegšanai Ministru kabinetā informatīvo ziņojumu par pasākumiem administratīvā sloga samazināšanai platjoslas elektronisko sakaru tīklu attīstībai un kurā būtu izvērtētas iespējas:

* normatīvajos aktos noteikt komersantu tiesības nākamās paaudzes tīkla būvniecībai bez maksas izmantot valsts un pašvaldību autoceļu nodalījuma joslas;
* noteikt saprātīgus un prognozējamus publisko elektronisko sakaru tīklu operatoru nekustamā īpašuma servitūta nodibināšanas nosacījumus publisko elektronisko sakaru tīklu nodrošināšanai un elektronisko sakaru pakalpojumu sniegšanai noteikt atbrīvojumu no pašvaldību nodevām, kuras saistītas ar būvatļaujām u.c.

Informatīvā ziņojuma sagatavošanas laikā ir saņemti priekšlikumi no Latvijas Informācijas un komunikācijas tehnoloģijas asociācijas, Latvijas Interneta asociācijas, Valsts akciju sabiedrības „Latvijas Valsts ceļi”, Latvijas Pašvaldību savienības, Latvijas Lielo pilsētu asociācijas, Vides aizsardzības un reģionālās attīstības ministrijas un Krimuldas novada domes.

1. **Elektronisko sakaru tīklu infrastruktūras izvietojuma ceļu zemes nodalījuma joslā iespējas un nosacījumi**

Izbūvējot elektronisko sakaru tīkla infrastruktūru, būtisks atvieglojums elektronisko sakaru kabeļu tīklu būvniecībai un ekspluatācijai ir iespēja izvietot kabeļu kanalizācijas/kabeļu trasi ceļu zemes nodalījuma joslā.

2014.gada 7.februārī ir stājušies spēkā grozījumi Elektronisko sakaru likumā, kas nosaka elektronisko sakaru komersantiem prasības, ierīkojot, būvējot vai rekonstruējot elektronisko sakaru kabeļu kanalizāciju, nodrošināt papildu kabeļu kanalizācijas tilpumu arī citiem komersantiem vietās, kur pēc ierīkošanas, rekonstrukcijas vai būvniecības darbu veikšanas ir nepieciešams atjaunot ceļa brauktuves vai ietves segumu, un vietās, kuras plānots asfaltēt turpmāko divu gadu laikā. Minētā prasība vienlaicīgi novērsīs vairākkārtīgu ceļu brauktuves vai ietves segumu bojāšanu.

 Likuma „Par autoceļiem” 18.pants atļauj inženierkomunikācijas ierīkot gar ceļiem to zemes nodalījuma joslās - valsts autoceļiem ar valsts akciju sabiedrības „Latvijas Valsts ceļi” atļauju, bet pašvaldību vai komersantu ceļiem — ar attiecīgā īpašnieka atļauju, ievērojot minētajā likumā noteiktās prasības.

 Ņemot vērā moderna elektronisko sakaru tīkla nozīmīgumu tautsaimniecībā, praksē ar attiecīgo ceļu īpašniekiem ir saskaņotas atļaujas elektronisko sakaru kabeļu infrastruktūras ieguldīšanai atsevišķos ceļu posmos, kuros tas ir iespējams, nebojājot ceļa konstruktīvos slāņus un kuri jau nav apgrūtināti ar citām inženierkomunikācijām. Saskaņojot atļaujas, tiek ņemts vērā, lai ceļa konstrukcijai uzliktais apgrūtinājums netraucētu ceļu rekonstrukcijas un uzturēšanas darbiem un ceļš tiktu saglabāts satiksmei drošā stāvoklī.

 Slēdzot vienošanos par elektronisko sakaru tīklu ierīkošanu ceļu zemes nodalījumu joslā, puses vienojas par savstarpējām saistībām, kā piemēram, par ceļa zemes nodalījuma joslas un kabeļu tīkla lietošanas un uzturēšanas nosacījumiem, par kabeļu pārvietošanu ārpus ceļu zemes nodalījuma joslas ceļa rekonstrukcijas gadījumā u.c.

 Izvērtējot koncepcijā iekļauto elektronisko sakaru nozares izteikto priekšlikumu normatīvajos aktos noteikt elektronisko sakaru komersantam tiesības nākamās paaudzes tīkla būvniecībai bez maksas izmantot valsts un pašvaldību ceļu zemes nodalījuma joslas, ir jāņem vērā, ka ceļa zemes nodalījuma joslas lietošanas galvenais mērķis ir nodrošināt ceļu būvniecību, uzturēšanu un aizsardzību. Saskaņā ar likuma „Par autoceļiem” 27.'panta otro daļu valsts autoceļu ceļu zemes nodalījuma joslas minimālais platums no autoceļa ass uz katru pusi ir no 9,5 līdz 25 metriem atkarībā no autoceļa klātnes platuma. Valsts akciju sabiedrība ”Latvijas Valsts ceļi” ir norādījusi, ka valsts autoceļu ceļa zemes nodalījuma joslas pārsvarā ir ļoti nelielas, īpaši jaunizbūvējamos ceļos, nereti ar stāvām nogāzēm, jo nepietiekama finansējuma dēļ bieži nav iespējams iegādāties tādas zemes vienības, lai izveidotu plašu ceļa zemes nodalījuma joslu. Līdz ar to ar likumu noteikts pienākums atļaut ceļa zemes nodalījuma joslās bez nosacījumiem izvietot elektronisko sakaru kabeļus apgrūtinās jau tā šaurās ceļa zemes nodalījuma joslas un radīs sekas - dārgāku un laikietilpīgāku autoceļu atjaunošanu, rekonstrukciju un pārbūvi (projektēšana, saskaņošana ar komunikāciju īpašniekiem, komunikāciju pārvietošana), dārgāku ikdienas uzturēšanas darbu kompleksa izpildi, jo daudzus darbus nāksies plānot un veikt, pārceļot kabeļus, iepriekš minēto darbu izmaksas sedzot no autoceļu atjaunošanai un pārbūvei ieplānotās naudas.

 Turklāt, elektronisko sakaru kabeļu bezmaksas izvietošana ceļa zemes nodalījuma joslā nozīmētu atsevišķu elektronisko sakaru komersantu subsidēšanu (jo šauro ceļa zemes nodalījuma joslu dēļ komunikācijas varēs izvietot noteikts skaits komersantu), kas var radīt konkurences kropļojumus.

 Ņemot vērā iepriekšminēto, secināms, ka šobrīd spēkā esošais regulējums attiecībā uz inženierkomunikāciju izvietošanu valsts autoceļu un pašvaldību ceļu zemes nodalījuma joslā ir atbilstošs reālajai situācijai, jo tajos valsts autoceļu un pašvaldību ceļu zemes nodalījuma joslu posmos, kuros ir tehniski pieļaujams izvietot inženierkomunikācijas, komersantiem ir iespējams ar attiecīgo ceļu īpašnieku saskaņot atļauju inženierkomunikāciju izvietošanai valsts autoceļu vai pašvaldību ceļu zemes nodalījuma joslā.

 Ir izvērtēts arī Latvijas Informācijas un komunikācijas tehnoloģijas asociācijas un Latvijas Interneta asociācijas ierosinājums paredzēt iespēju skatīt vienotu ceļu zemes nodalījuma joslas risinājumu kopsakarā ar visu ceļu attīstību, ņemot vērā, ka tai pašai sabiedrības daļai, kam būs nepieciešams jauns ceļš, būs būtiska arī ātra interneta pieejamība, lai attālināti varētu ne tikai iegūt plašu informāciju, bet arī veidot un attīstīt savstarpējo saziņu. No VAS „Latvijas Valsts ceļi” ir saņemts viedoklis, ka Latvijas teritorijā ar likumdošanas spēku būtu jānosaka inženierkomunikāciju koridori, nepiekrītot, ka tiem jābūt ierīkotiem ceļu zemes nodalījuma joslās, tādejādi uzliekot papildu tehnisko un finansiālo slogu autoceļu pārvaldīšanai un uzturēšanai. VAS „Latvijas Valsts ceļi” eksperti norāda, ka inženierkomunikāciju koridori nedrīkst traucēt normālu autoceļu uzturēšanu, tai skaitā jaudīgas tehnikas, vibromehānismu lietošanu un neapgrūtinošu darbu plānošanu un izpildi. Inženierkomunikāciju atrašanās ceļu zemes nodalījuma joslā var traucēt vai pat apdraudēt gan ceļa lietotāju (avārijas gadījumos), gan ceļa apkalpojošā personāla drošību (rakšanas darbi, urbumi, ceļa izskalojumu likvidēšana u.c ar autoceļa kā inženierbūves apsaimniekošanu saistītās darbības). Papildus vēršam uzmanību, ka inženierkomunikāciju atrašanās autoceļu zemes nodalījuma joslā ierobežo iespēju operatīvi novērst dabas katastrofu radītos satiksmes drošību apdraudošos izskalojumus vai grunts sanesumus nogāžu noslīdēšanas gadījumos.

 Tajā pašā laikā VAS „Latvijas Valsts ceļi” atbalsta ieceri jaunu ceļu būvniecības projektu izstrādes un realizācijas gadījumos par inženierkomunikāciju turētāju līdzekļiem iekļaut ceļu projektos inženierkomunikāciju koridorus blakus ceļa zemes nodalījuma joslai.

1. **Nekustamā īpašuma objekta apgrūtinājumi elektronisko sakaru tīklu nodrošināšanai**
	1. **Publisko elektronisko sakaru tīklu operatoru nekustamā īpašuma servitūta nodibināšanas nosacījumi**

Elektronisko sakaru komersanta servitūta tiesības šobrīd regulē Elektronisko sakaru likums, kura 18.pants nosaka, kapubliskā elektronisko sakaru tīkla operatoram ir nekustamā īpašuma servitūta tiesības publisko elektronisko sakaru tīklu nodrošināšanai un elektronisko sakaru pakalpojumu sniegšanai un servitūta tiesības realizē, savstarpēji vienojoties ar nekustamā īpašuma īpašnieku. Ja puses nevar vienoties, servitūtu nodibina ar tiesas spriedumu normatīvajos aktos noteiktajā kārtībā.

Praksē servitūta tiesību nodibināšanu un lietošanu bieži apgrūtina vienošanās ar īpašnieku. Kā viens no risinājumiem varētu būt servitūta nodibināšana uz likuma pamata, kā arī papildus vai vismaz – likumā paredzēt, ka servitūts ir bez maksas un bez termiņa ierobežojuma. Ja servitūta tiesība tiktu nodibināta ar likumu, samazinātos arī administratīvais un finanšu slogs (saistībā ar servitūta tiesību reģistrāciju Zemesgrāmatā).

Latvijas Republikas Satversmes 105.pantā noteikts, ka ikvienam ir tiesības uz īpašumu. Savukārt Civillikuma 927.pantā noteikts, ka īpašums ir pilnīgas varas tiesība par lietu, t. i. tiesība valdīt un lietot to, iegūt no tās visus iespējamos labumus, ar to rīkoties un noteiktā kārtā atprasīt to atpakaļ no katras trešās personas ar īpašuma prasību. Tiesiskais regulējums likumā, kas noteiktu servitūta nodibināšanu uz likuma pamata, paredzot, ka servitūts ir bez maksas un bez termiņa ierobežojuma, uzskatāms par īpašuma tiesības ierobežojošu un neatbilstošu Latvijas Republikas Satversmē noteiktajām tiesībām uz īpašumu. {"value":"28.07.2006","content

Ņemot vērā, ka šobrīd nav regulēta elektronisko sakaru būvju būvniecībai nepieciešamās zemes īpašuma lietošanas tiesību ierobežošanas atlīdzības kārtība, normatīvā tiesību aktā nepieciešams noteikt elektronisko sakaru būvju būvniecībai nepieciešamās zemes īpašuma lietošanas tiesību ierobežošanas atlīdzības kārtību līdzīgi kā tas noteikts energoapgādes objektu ierīkošanai Ministru kabineta 2006.gada 25.jūlija noteikumos Nr.603 „Kārtība, kādā aprēķināma un izmaksājama atlīdzība par energoapgādes objekta ierīkošanai vai rekonstrukcijai nepieciešamā zemes īpašuma lietošanas tiesību ierobežošanu”.

Ņemot vērā, ka līdz šim nav noteikts regulējums elektronisko sakaru būvju būvniecībai nepieciešamās zemes īpašuma lietošanas tiesību ierobežošanas atlīdzības aprēķināšanas un izmaksāšanas kārtībai nekustamā īpašuma īpašniekiem, ir nepieciešams veikt attiecīgus grozījumus Elektronisko sakaru likumā, iekļaujot tajā regulējumu, kas paredz nekustamā īpašuma lietošanas tiesību aprobežojuma pamatprincipus, kā arī deleģējumu Ministru kabinetam noteikt metodiku, kādā aprēķināma zemes platība, par kuru zemes īpašniekam aprēķināma atlīdzība, kā arī metodiku maksājamās atlīdzības summas noteikšanai.”

**2.2. Informācijas par nekustamā īpašuma objekta apgrūtinājumiem elektronisko sakaru tīklu nodrošināšanai reģistrēšana un aktuālās informācijas pieejamība**

Šobrīd spēkā esošais regulējums attiecībā uz nekustamā īpašuma objekta apgrūtinājumiem (tajā skaitā elektronisko sakaru tīklu nodrošināšanai) paredz to reģistrēšanu Valsts zemes dienesta turētajā Nekustamā īpašuma valsts kadastra informācijas sistēmā atbilstoši Nekustamā īpašuma valsts kadastra likuma 26.panta pirmās daļas 2. un 3. apakšpunktam. Veicot zemes vienības vai zemes vienības daļas kadastrālo uzmērīšanu, Latvijas 1992.gada ģeodēzisko koordinātu sistēmā, zemes kadastrālās uzmērīšanas dokumentos attēlo nekustamā īpašuma objekta apgrūtinājumu robežas un raksturojošos datus.

Savukārt, atbilstoši Zemesgrāmatu likumam katrs nekustamais īpašums jāieraksta zemesgrāmatā un atbilstoši šī likuma 14.pantam par katru nekustamo īpašumu ir jāieraksta ziņas par tā īpašnieku un par nekustamā īpašuma apgrūtinājumiem.

Lai novērstu situāciju, ka valstī nav pieejami aktuālie dati par visām apgrūtinātajām teritorijām, kā arī nav aktuālas informācijas par nekustamo īpašumu objektu apgrūtinājumiem un lietošanas tiesību aprobežojumiem, saskaņā arApgrūtināto teritoriju informācijas sistēmas likumu tiek veidota Apgrūtināto teritoriju informācijas sistēma (turpmāk — ATIS). Tā paredzēta, lai vienuviet nodrošinātu aktuālu un publiski pieejamu informāciju par apgrūtinātajām teritorijām un objektiem. ATIS izveides, uzturēšanas un informācijas aprites kārtību nosaka Ministru kabineta 2014.gada 4.februāra noteikumi Nr.61 „Noteikumi par Apgrūtināto teritoriju informācijas sistēmas izveidi un uzturēšanu un apgrūtināto teritoriju un nekustamā īpašuma objekta apgrūtinājumu klasifikatoru” (turpmāk – MK noteikumi Nr.61).

 Apgrūtināto teritoriju informācijas sistēmā iekļautos datus plānots savietot ar Nekustamā īpašuma valsts kadastra informācijas sistēmu, lai automātiski noteiktu nekustamā īpašuma objekta apgrūtinājumus. Aktuālākie kadastrālās uzmērīšanas dati no Nekustamā īpašuma valsts kadastra informācijas sistēmas kalpos par informācijas aktualizācijas avotu Apgrūtināto teritoriju informācijas sistēmā.

Atbilstoši Apgrūtināto teritoriju informācijas sistēmas likumam par ATIS pārzini ir noteikts Valsts zemes dienests un saskaņā ar pārejas noteikumiem Informācijas sistēmas pārzinis nodrošina Apgrūtināto teritoriju informācijas sistēmā esošo datu sagatavošanu un izsniegšanu, sākot ar 2016.gada 1.janvāri.

Vides aizsardzības un reģionālās attīstības ministrija ir izstrādājusi un 2014.gada 24.jūlija Valsts sekretāru sanāksmē izsludināts informatīvais ziņojums “Par pasākumiem, kurus paredzēts īstenot Informācijas sabiedrības attīstības pamatnostādņu 2014.-2020. gadam turpmākās rīcības plānojuma uzdevumu 3.1."Publiskās pārvaldes IKT centralizētu platformu izveide" un 3.2. "Publiskās pārvaldes pakalpojumu elektronizācija" ietvaros”, kas paredz Valsts zemes dienesta un zemesgrāmatu informācijas sistēmu (reģistru) integrāciju.

Lai nodrošinātu ģeotelpiskās informācijas infrastruktūrā ietverto ģeotelpisko datu pieejamību lietotājiem vienuviet, kā arī elektroniski pieejamus ģeotelpiskās informācijas pamatpakalpojumus, Ģeotelpiskās informācijas likums paredz valsts vienotā ģeotelpiskās informācijas portāla jeb ģeoportāla izveidi, par kura pārzini noteikta Vides aizsardzības un reģionālās attīstības ministrija. Šobrīd plānotais ģeoportāla izveides termiņš ir 2015.gada jūlijs.

1. **Pašvaldības nodevas par būvatļaujas saņemšanu nosacījumi**

Pašvaldību nodevu regulējums ir noteikts Ministru kabineta 2005.gada gada 28.jūnija noteikumos Nr.480 „Noteikumi par kārtību, kādā pašvaldības var uzlikt pašvaldību nodevas” (turpmāk – MK noteikumi Nr.480).

Saskaņā ar MK noteikumiem Nr.480 pašvaldībām piešķirts deleģējums noteikt nodevu par būvatļaujas saņemšanu, kā arī noteikt atvieglojumus šai nodevai konkrētām iedzīvotāju grupām.

Kārtību, kādā pašvaldībā tiek maksāta pašvaldības nodeva par būvatļaujas saņemšanu, ir noteikta katras pašvaldības saistošajos noteikumos.

Esošā situācija praksē attiecībā uz nodevu par būvatļaujas saņemšanu ir ļoti atšķirīga, jo pašvaldības savos saistošajos noteikumos ir dažādi interpretējušas regulējumu attiecībā uz nodevas apmēra noteikšanu. Dažas būvvaldes atbrīvo no nodevas par būvatļaujas saņemšanu elektronisko sakaru komersantus (piemēram, Krimuldas novada domes 2013.gada 23.septembra vēstulē Nr.9-6/831 Satiksmes ministrijai sniegtā informācija). Dažas būvvaldes piemēro fiksēto nodevas apmēru (piemēram, Jūrmalā nodeva par būvatļaujas saņemšanu inženierkomunikāciju izbūvei ir: līdz 500m - 71,14 EUR, virs 500 m - 106,72 EUR, savukārt, Bauskas novada būvvaldē neatkarīgi no inženierkomunikāciju trases garuma - 71,14 EUR). Dažas būvvaldes nodevu aprēķina pēc formulas, kas saistīta ar izbūvējamās elektronisko sakaru infrastruktūras trases garuma, atrašanās vietas, būvniecības veida (piem., Saldus novada būvvaldē).

Vēršam uzmanību, ka, aprēķinot nodevas apmēru atkarībā no kabeļu trases, nereti tā veido nesamērīgi lielas izmaksas attiecībā pret būvprojekta izmaksām un atšķiras par līdzvērtīgu darba ieguldījumu dažādās būvvaldēs, reizēm pat 100 kārtīgi, kā arī ir zināmā pretrunā ar MK noteikumu Nr.480 noteikto, ka nodevas likme nav nosakāma, pamatojoties uz nodevas maksātāja būvniecības izmaksām un pirms pašvaldības nodevas likmes noteikšanas pašvaldības domei jāizvērtē tās apmēra samērīgumu pašvaldības paredzētajam nodrošinājumam.

Lai mazinātu administratīvo slogu, kā arī novērstu platjoslas elektronisko sakaru infrastruktūras būvprojektu nepamatotu sadārdzinājumu, nepieciešams normatīvajā regulējumā iekļaut prasību, lai nodevas par būvatļaujas saņemšanu apmērs būvvaldēs būtu atbilstošs būvvaldes veiktajam ieguldījumam, kā arī tiktu ievērots samērības princips, lai par līdzvērtīgu darba ieguldījumu nodevas apmērs dažādās būvvaldēs neatšķirtos tik ievērojami. Tādējādi ir nepieciešams veikt grozījumus MK noteikumos Nr.480 „Noteikumi par kārtību, kādā pašvaldības var uzlikt pašvaldību nodevas”, inženiertīkliem nosakot maksimālo nodevas apmēru par būvatļaujas saņemšanu. Nodevas apmērs būtu jānosaka diskusiju rezultātā starp pašvaldībām un inženierkomunikāciju turētājiem. Šāds risinājums atvieglotu būvniecības pārvaldes un kontroles institūciju un būvniecības dalībnieku darbu, nodrošinās vienkāršāku būvniecības dokumentu apriti un vienotu pieeju lēmumu pieņemšanai visās pašvaldībās.

Satiksmes ministrs A.Matīss

Vīza:

valsts sekretārs K.Ozoliņš

15.10.2014.

2157

D.Linde 67028101

Daina.Linde@sam.gov.lv